দোতলায় সূর্যশেখরের স্টাডিরুমটা বাড়ির পেছনে বাগানের দিকটায়। সেঘরে চালু থাকা এসির আওয়াজে হারাধন বুঝল সাহেব বন্ধুকে নিয়ে ঐ ঘরে বসেছেন। ঘরটায় সূর্যশেখরের কয়েকজন বিশ্বস্ত চাকর ছাড়া কেউ ঢুকতে পায় না। এঘরে মালিকের অনেক দরকারি কাগজপত্র আয়রন সেফে রাখা আছে - তার চাবি আবার থাকে এই ঘরেই রাখা কম্বিনেশন লক দেয়া লোহার আলমারিতে। কিন্তু অনিরুদ্ধ সেনের কথা আলাদা - উনি এলে গৃহস্বামী তাকে নিয়ে এঘরেই বসেন - সাবেক বসার ঘরে নয়। দুই বন্ধু মুখোমুখি বসেছিলেন - দুজনের মাঝখানে আয়তক্ষেত্রাকার গ্লাসটপ সেন্টারটেবিল - তার ওপর দামি চিনেমাটির কাপে সুগন্ধী চা এবং প্লেটে প্রচুর পরিমাণে কেক-পেস্ট্রি। দুজনেই চা-টুকু খেয়েছেন - আর এক-আধ টুকরো পেস্ট্রিতে ঠোকর মেরেছেন। বড়লোকের বাড়ির ভৃত্যবর্গ এসব সময়ে ইচ্ছে করে কেক টেক বেশি করে দিয়ে থাকে। কারণ কর্তারা উঠে গেলে পরে যখন টেবিল সাফ করা হবে এই সব পড়ে থাকা কেক বা পেস্ট্রি তারাই খাবে।